Johannesburg: Boete as jy water morsArgieffoto (Foto: EME, Pixabay) Inwoners van Johannesburg kan binnekort beboet word indien hulle nie aan die waterbeperkings voldoen nie, het die Stad Dinsdag gesê. Die beperkings is spesifiek van toepassing op huishoudelike gebruikers wat meer as 20 000 liter water per maand gebruik. Die nuwe beperkings en boetes, soos aangekondig deur Anthony Still, burgemeesterskomiteelid vir omgewingsake en infrastruktuurdienste, kom ná die departement van waterwese en sanitasie besluit het om die hoeveelheid water, wat uit die opvangsgebiede van die damme wat die Vaalrivier- en Oranjerivierstelsels bedien, te beperk. Still het gesê die drastiese maatreëls wat ingestel word, sluit ŉ algehele verbod op die gebruik van sproeiers in en ŉ bykomende heffing op bestaande waterbeperkingstariewe. “Ons stel ŉ reël in dat geen sproeiers gebruik mag word nie. Indien jy jou tuin wil natlei, moet jy dit voor 06:00 in die oggend of in die aand doen en dit met ŉ tuinslang of ŉ emmer doen,” het Still verduidelik. Vlak 2-beperkings, wat verlede jaar in November ingestel is, sluit in dat munisipale water nie gebruik mag word om motors mee te was nie. Still het gesê inwoners wat tussen 20 000 en 30 000 liter water per maand gebruik, sal 10% ekstra moet opdok, en diegene wat tussen 30 000 en 40 000 liter per maand gebruik, sal tot 20% ekstra moet betaal. Persone wat meer as 40 000 liter per maand gebruik, se tariewe sal met 30% verhoog word. Persone wat die waterbeperkings verontagsaam, kan beboet word met tussen R1 000 en R1 500 vir elke oortreding en dit sal by hul waterrekeninge bygevoeg word. Still het gesê Rand Water, wat die stad van massawater voorsien, het die Stad versoek om sy watergebruik met 15% te verminder. “Die departement van waterwese is op ŉ nasionale vlak besig met droogtestappe, aangesien die Vaalrivier-stelsel tot minder as 60% gedaal het.”